వడ్డీ రేట్లలో మార్పులు ఉండకపోవచ్చు..!
- యథాతథంగా కొనసాగించే అవకాశం
- ఆర్థిక నిపుణుల అంచనా ొ రేపే ఆర్‌బీఐ 'ద్రవ్య' సమీక్ష
న్యూఢిల్లీ : రిజయ్‌వు బ్యాంకు ఆఫ్‌ ఇండియా గురువారం నిర్వహించనున్న ద్రవ్య పరపతి విధాన సమీక్షలో కీలక వడ్డీ రేట్లలో మార్పులు చేయకపోవచ్చని విశ్లేషకులు భావిస్తున్నారు. రాయిటర్స్‌ 60 మంది ఆర్ధికవేత్తలతో నిర్వహించిన సర్వేలో మెజారిటీ విశ్లేషకులు ఇదే అభిప్రాయ పడ్డారు. క్రితం అక్టోబర్‌ నుంచి రెపోరేటు 6.25 శాతంగా ఉంది. 2017-18 ఆర్థిక సంవత్సరానికి ఆర్‌బీఐ తొలి ద్వైమాసిక పాలసీ సమీక్ష ఏప్రిల్‌ 6న జరగనుంది. కాగా ఆర్‌బీఐ ద్రవ్య విధాన కమిటీ (ఎంపీసీ) ద్రవ్యోల్బణం, నగదు సరఫరా, పెద్ద నోట్ల రద్దును ఈ దఫా సమీక్షలో కీలకంగా తీసుకోనుందని భావిస్తున్నారు. ప్రస్తుత ఏడాది ఫిబ్రవరి మాసంలో వినియోగదారుల ద్రవ్యోల్బణం సూచీ 3.65 శాతంగా చోటు చేసుకుంది. ఆర్‌బీఐ 4 శాతం లక్ష్యంగా పెట్టుకుంది. చివరగా క్రితం అక్టోబర్‌లో ఆర్‌బీఐ ఎవరూ ఊహించనంతగా కీలక వడ్డీ రేట్లకు కోత పెట్టింది. రిజర్వు బ్యాంకు గవర్నర్‌గా 2016 సెప్టెంబర్‌లో బాధ్యతలు చేపట్టిన తర్వాత తొలిసారి అక్టోబర్‌ నెలలో జరిపిన సమీక్షలో ఉర్జిత్‌ పటేల్‌ రెపో రేటును పావు శాతం తగ్గించిన సంగతి తెలిసిందే. ఎంపీసీ ఏర్పాటు తర్వాత జరిగిన తొలి సమావేశం కూడా ఇదే. ఇక అప్పటి నుంచి కీలక రేట్లను యథాతథంగానే కొనసాగిస్తున్నారు. డిసెంబర్‌, ఫిబ్రవరి 8న చేపట్టిన సమీక్షలోనూ ఇదే వైఖరిని కొనసాగించారు. ద్రవ్యోల్బణం ధోరణి, ఆర్థిక వద్ధి, పెద్ద నోట్ల రద్దు ప్రభావంపై మరింత స్పష్టత కోసం వేచిచూస్తున్నామని గత సమీక్షలో ఉర్జిత్‌ పటేల్‌ పేర్కొన్నారు. ఆ తర్వాత డిసెంబర్‌, ఫిబ్రవరిలో జరిగిన సమీక్షల్లో వడ్డీ రేట్లను యథాతథంగా కొనసాగించాలని నిర్ణయించారు. ప్రస్తుతం ఆర్‌బీఐ నుంచి బ్యాంకులు తీసుకునే స్వల్పకాలిక రుణాలు అంటే రెపోరేటు 6.25 శాతంగా ఉంది. బ్యాంకులు ఆర్‌బీఐ వద్ద ఉంచే నిధులపై లభించే వడ్డీరేటు అంటే రివర్స్‌ రెపోరేటు 5.75 శాతంగా ఉంది. నగదు నిల్వల నిష్పత్తి (సీఆర్‌ఆర్‌) 4 శాతంగా కొనసాగిస్తుంది. రానున్న సమీక్షలో ఆర్‌బీఐ వడ్డీరేట్లలో ఎలాంటి మార్పులూ చేసే అవకాశం లేదని భావిస్తున్నామని కోటక్‌ మహీంద్రా బ్యాంక్‌ వైస్‌ చైర్మన్‌ ఉదరు కోటక్‌ ఇది వరకే వ్యాఖ్యానించారు. భవిష్యత్తు మాసాల్లో పరిస్థితులను బట్టి హెచ్చు, తగ్గులుంటాయని అంచనా వేశారు. 6న జరిగే పాలసీ సమీక్షలో రెపో రేటు తగ్గింపు ఉండకపోవచ్చని అని రేటింగ్‌ ఏజెన్సీ ఇక్రా ఎండి నరేశ్‌ టక్కర్‌ విశ్లేషించారు.
ద్రవ్యోల్బణ భయాలు..
ద్రవ్యోల్బణం మళ్లీ ఎగబాకుతుండటం, అంతర్జాతీయంగా నెలకొన్న ప్రతికూలతలు ప్రధానంగా వడ్డీ రేట్ల తగ్గింపునకు అడ్డంకిగా మారనున్నాయి. ద్రవ్యోల్బణం స్థిరంగా ఉంటేనే వడ్డీ రేట్ల తగ్గింపునకు అవకాశం ఉండేదని 31 మందిలో 21 మంది విశ్లేషకులు అభిప్రాయపడ్డారు. అమెరికాలో వడ్డీరేట్ల పెరుగుదల, ఆర్‌బీఐ ఇప్పుడప్పుడే పాలసీ రేట్లను తగ్గించే ఆస్కారం లేదనేందుకు సంకేతాలు వస్తున్నాయి. అదే విధంగా దేశీ, విదేశీ అంశాల ఆధారంగా భవిష్యత్తులో రేట్లు పెంచినా పెంచొచ్చనేది విశ్లేషకులు అంచనా వేస్తున్నారు. క్రితం ఫిబ్రవరి సమీక్ష అనంతరం సరళ పాలసీ నుంచి తటస్థ విధానానికి మారుతున్నట్టు పేర్కొంది. దీంతో రేట్ల తగ్గింపు విధానానికి ఇక తెరపడినట్టేనని భావిస్తున్నారు. ఈ ఏడాది ఫిబ్రవరిలో టోకు ద్రవ్యోల్బణం సూచీ 6.55 శాతానికి ఎగబాకి 39 నెలల గరిష్టానికి చేరడం ఆర్‌బీఐని కలవరపర్చే విధంగా ఉంది. ఇదే మాసంలో ప్రధానంగా ఆహార, ఇంధన ధరల పెరుగుదలతో రిటైల్‌ ద్రవ్యోల్బణం 3.65 శాతానికి పెరిగింది. ద్రవ్యోల్బణం పెరుగుదల ప్రభావం వడ్డీ రేట్ల తగ్గింపునకు ప్రధాన అడ్డంకిగా మారనుందని విశ్లేషకుల అంచనా.
మీ స్నేహితులకు రికమెండ్ చెయ్యండి